Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Abacuc
Cjapitul 1
1 1 Sentence ch’al à vude tune vision il profete Abacuc.
Lamentazion
2 Fin cuant, Signôr, varaio di clamâ jutori
cence che tu mi scoltis?
Varaio di berlâti: “Violence!”
cence che tu mi salvis?
3 Parcè mo obleâmi a viodi la tristerie
e a scugnî cjalâ la opression?
Denant dai miei vôi a son robariis e violence;
e je barufe e la sconcuardie e vinç.
4 La leç si distude simpri di plui
e la justizie e scomparìs par simpri.
Parcè che il trist al imbroe il bon,
e la justizie si pervertìs.
La menace dal esercit caldeu
5 Cjalait framieç dai forescj, dait un cuc,
cjalait scaturîts, restait cence peraule!
Parcè che jo o fasarai tai vuestris dîs une robe
che no le crodaressis nancje se us e contassin.
6 Ve, o fasarai saltâ fûr i caldeus,
une gjernazie tremende e scjaldinose,
ch’e passe fûr par fûr grandis regjons
par paronâ su lis cjasis di chei altris.
7 E je une raze tremende e mastine
che si fâs dibessole leç e dirit.
8 I siei cjavai a corin plui che no lis panteris,
a plombin plui svelts che no i lôfs sore sere.
I siei cjavalîrs a scatin,
i siei cjavalîrs a plombin di lontan,
a svolin tant che un’acuile ch’e plombe su la prede;
9 a vegnin ducj par rafâ.
La lôr bocje e tufe come l’aiar de jevade,
e ingrume i presonîrs come il savalon.
10 Lui si sbombe dai rês
e i princips par lui a son un sbeleç;
al rît di dutis lis fuartecis,
al pronte grums di tiere e po lis cjape.
11 Po l’aiar al passe e si ’nt va…
Trist chel che de sô fuarce al fâs il so diu.
Israel al è il popul dal Signôr
12 No sêstu tu il Signôr fin dai timps di une volte?
Gno Diu, gno Sant, Inmortâl?
Signôr, tu lu âs distinât par fâ justizie;
Crete mê, tu lu âs volût par cjastiâ!
13 I tiei vôi a son masse nets,
no puedin viodi il mâl.
No tu puedis stâ li a cjalâ l’opression.
Parcè alore stâstu li a cjalâ i triscj,
stâstu cidin biel che il trist al sfracae il bon?
14 Tu tratis i oms tant che i pes dal mâr,
tant che nemâi che si strissinin, cence paron.
15 Chel ch’al vûl al pò cjapâju ducj cul am,
tirâju sù cu la ligne;
ju ingrume inte vuate,
po s’indalegre dut content.
16 Par chel i fâs sacrificis a la sô ligne
e i ufris incens a la sô vuate:
parcè che cun lôr al devente siôr
e al pò mangjâ plui di sostance.
17 Aial alore di disvuedâ la sô vuate cence padin,
fasint macel dai popui cence dûl?
Notis:
- 1,1 - Sentence. La peraule plui juste e sarès “pês”, “cjame”. Si trate di une profezie di menace.
- 1,6 - La rispueste di Diu al lament dal profete pes injustiziis dai grancj a son i caldeus o babilonês. Babilonie e à vût il so prin sflandôr sot di Amurabi (viers il 1700 p.d.C.). E tornarà potente e prepotente plui di mil agns dopo cun Nabucodonosor (604-562).
- 1,12 - Il cjastic al è stât masse fuart e al riscje di fâ scomparî il popul di Gjude.
- 1,15 - Se i pes a son la int di Gjude, Babilonie e je il pescjadôr.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn pag_Latn fur_Latn fur_Latn lmo_Latn fur_Latn fur_Latn zsm_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn